**צוואות הנופלים**

**רועי דאוי**

אמא, אבא, ניצני, עדן ותומר, אני אוהב אתכם, הייתם הכי טובים שיש. אם למות אז רק ככה. מקווה ששיטחנו את עזה לפני שזה מגיע אליכם. אני לא מתחרט על כלום. היה לי את השירות הכי טוב שאפשר לבקש עם הסוף הכי מתוק שיש. יש לי לוחמים אריות, זכות לפקד עליהם. דרכו של ליאל איתנו גם פה. החיוך עולה בכל רגע אפשרי, לראות את כל מי שנמצא פה זו ארץ ישראל שלמענה אני עושה את זה. אמא ואבא, שלא רוצים לשגע אותי אז הם לא מתקשרים, הייתם כל מה שיכולתי לאחל לעצמי ויותר. תבטיחו לי דבר אחד, שאמא תמשיך ללכת למשחקים של הפועל אבל איתך הפעם!

**רקע כללי**

סמ"ר רועי דאוי, בן 20 מירושלים. סמל מחלקה בגדוד צבר, חטיבת גבעתי. נפל ב-31 באוקטובר 2023 בתקרית הנמ"ר בצפון רצועת עזה. רועי נהרג חמישה ימים לפני יום הולדתו ה-21. את המכתב כתב בהודעה לעצמו לפני כניסתו לעזה.